Það er fátt jafn kærkomið og heit og seðjandi súpa , ekki síst núna þegar kuldinn og myrkrið umvefur okkur Þessa súpu er einfalt að útbúa og gera eftir eigin hugmyndaflugi . Auðvelt er að þykkja eða þynna , hvort sem það er með hveiti eða öðru . Hjördís Erna Þorgeirsdóttir Auglýsing Súpur eru einfaldar , næringarríkar og ódýrar . Það þarf ekki meira en saxað grænmeti , grænmetissoð , jurtamjólk eða -rjóma og krydd . Auðvelt er að breyta innihaldsefnum , þykkja eða þynna og þar fram eftir götunum . Súpugerð fylgir mikið athafnafrelsi . Þessa sveppasúpu er auðvelt að laga til eftir eigin höfði . Magn innihaldsefna er langt í frá að vera heilagt . Þá er líka hægt að prófa sig áfram með ýmsum innihaldsefnum til að þykkja eða bragðbæta . Þessi uppskrift er ekki með innihaldsefnum sem þykkja súpuna en undir „ Athugið “ , hér fyrir neðan , má sjá nokkrar uppástungur að því hvernig hægt er að gera súpuna þykkari . Ágætt er að hafa í huga að sveppir minnka umtalsvert þegar þeir eru eldaðir og því um að gera að hafa meira magn sveppa og vera óhrædd við að blanda saman ólíkum tegundum sveppa . Sveppasúpur eru mikið lostæti . Nordicphotos / GETTY Sveppasúpa 1 - 2 msk. olía eða vegansmjör 2 - 3 bollar saxaðir sveppir , t.d. þessir hefðbundnu ( ekki verra að hafa nokkrar tegundir ) 1 gulur laukur , saxaður 3 - 4 söxuð hvítlauksrif ( eða 1 tsk. hvítlauksduft ) 2 - 3 bollar grænmetissoð eða vatn og grænmetiskraftur ( það er virkilega gott að nota líka sveppakraft ef hann er til ) 1 - 2 bollar jurtarjómi ( hafra , möndlu eða soja ) eða 1 dós af kókosmjólk Ferskt eða þurrkað krydd : t.d. timjan , steinselja og / eða salvía Hitið olíu eða vegansmjör , steikið laukinn í 2 - 3 mínútur . Bætið við söxuðum sveppum ásamt hvítlauk og kryddum og léttsteikið í nokkrar mínútur , þar til vökvinn er að mestu farinn úr sveppunum . Bætið við grænmetissoði ( eða vatni ásamt sveppa - og / eða grænmetiskrafti ) og látið suðuna koma upp . Bætið við jurtarjóma og leyfið súpunni að malla . Smakkið til með salti , pipar og öðrum kryddum . Athugið : - Alltaf er gott að hafa ferskar , saxaðar kryddjurtir eins og t.d. timjan og steinselju . - 1 - 2 lárviðarlauf er líka gott , sé það til , og er það þá sett með vökvanum og fjarlægt í lokin . - Sumum finnst gott að mauka súpuna með töfrasprota til að þykkja hana , annaðhvort alla eða taka hluta sveppanna til hliðar og setja svo aftur út í svo súpan sé ögn bitastæðari . - Til þess að þykkja súpuna er líka hægt nota ýmist hveiti , tapíókamjöl , maísmjöl eða soðnar , maukaðar kartöflur ( eða jafnvel soðið og maukað blómkál ) . - Þá getur líka verið gott að bæta við vegan-rjómaosti , sé hann innan handar . - Sumum þykir gott að bæta við smá hvítvíni ( eða rauðvíni eða sérríi ) á sveppina við lok steikingar , rétt áður en vökvanum er bætt við . - Ef notast er við hveiti , eða tapíókamjöl til þykkingar þá er gott að blanda því annaðhvort við smá vatn eða jurtamjólk í lokuðu íláti og hrista vel , þar til engir kekkir eru , og setja með soðinu . Þá er líka hægt að strá hveiti yfir sveppina eftir að þeir eru steiktir , bæta við fitu ef þarf , hræra vel og vandlega svo engir kekkir séu , svo bæta við grænmetissoði og ná upp suðu .